b"\n_START_ARTICLE_\nSistema d'estrelles\n_START_PARAGRAPH_\nUn sistema estel\xc2\xb7lar m\xc3\xbaltiple \xc3\xa9s un petit nombre d'estrelles que orbiten entorn d'un centre gravitacional com\xc3\xba, lligades per tant per la for\xc3\xa7a gravitat\xc3\xb2ria. Un nombre gran d'estrelles lligades per la gravitaci\xc3\xb3 s'anomena un c\xc3\xbamul estel\xc2\xb7lar o una gal\xc3\xa0xia, si b\xc3\xa9, en un sentit extens ambd\xc3\xb3s s\xc3\xb3n sistemes estel\xc2\xb7lars.\n_START_SECTION_\nSistemes estel\xc2\xb7lars binaris\n_START_PARAGRAPH_\nUn sistema estel\xc2\xb7lar de dues estrelles \xc3\xa9s conegut com a estrella bin\xc3\xa0ria, o estrella doble. Si no hi ha forces de marea, ni pertorbacions per altres forces, ni transfer\xc3\xa8ncies de massa d'una estrella a l'altra, es tracta d'un sistema estable, i les dues estrelles tracen una \xc3\xb2rbita el\xc2\xb7l\xc3\xadptica entorn del centre de massa del sistema de forma indefinida. Vegeu: el problema de dos cossos._NEWLINE_Exemples de sistemes binaris poden ser: S\xc3\xadrius, Procyon i Cygnus X-1, aquest darrer possiblement un forat negre.\n_START_SECTION_\nSistema estel\xc2\xb7lar triple\n_START_PARAGRAPH_\nUn sistema estel\xc2\xb7lar triple est\xc3\xa0 constitu\xc3\xaft per tres estrelles que apareixen, des de la Terra, l'una a la vora de les altres._NEWLINE_Aquesta proximitat pot ser merament aparent, en aquest cas es parla d'estrella triple \xc3\xb2ptica, o perqu\xc3\xa8 les tres estrelles s\xc3\xb3n f\xc3\xadsicament properes i lligades per la gravetat, en aquest cas es diu que \xc3\xa9s un sistema f\xc3\xadsic._NEWLINE_En un sistema d'estrelles triple, cada estrella orbita entorn del centre de massa del sistema, normalment de manera que dues de les estrelles formen un parell, estrella bin\xc3\xa0ria, i el tercer \xc3\xa9s un estel m\xc3\xa9s lluny\xc3\xa0 situat fora de la parella. Aquesta configuraci\xc3\xb3 s'anomena sovint un sistema jer\xc3\xa0rquic triple ._NEWLINE_Els sistemes d'estrelles que contenen m\xc3\xa9s de tres estrelles es poden descompondre normalment en estrelles bin\xc3\xa0ries i estrelles que estan lligades jer\xc3\xa0rquicament al conjunt binari formant un sistema."